《奉和湘东王春日诗》
南北朝·鲍泉

新莺始新归，新蝶复新飞。新花满新树，新月丽新辉。

新光新气早，新望新盈抱。新水新绿浮，新禽新听好。

新景自新还，新叶复新攀。新枝虽可结，新愁讵解颜。

新思独氛氲，新知不可闻。新扇如新月，新盖学新云。

新落连珠泪，新点石榴裙。

作者简介：鲍泉，字润岳，东海人也。父几，字景玄。家贫，以母老诣吏部尚书王亮干禄，亮一见嗟赏，举为舂陵令。后为明山宾所荐，为太常丞。以外兄傅昭为太常，依制缌服不得相临，改为尚书郎，终于湘东王谘议参军。